Turun Tiedepuisto

Turun Tiedepuisto (, ) on Turussa sijaitseva korkeakoulujen, tutkimuslaitosten sekä erilaisten innovaatiotoimijoiden ja liike-elämän keskittymä. Kävelymatkan päässä kaupungin keskustasta sijaitsevalla alueella toimivat muun muassa Turun yliopisto, Åbo Akademin ja Turun ammattikorkeakoulu, Turun yliopistollinen keskussairaala Tyks ja yli 300 muuta yritystä ja yhteisöä. Turun Tiedepuiston alueella käy työssä arviolta 16 000 ja opiskelee 35 000 henkilöä. Tohtoreita alueen yliopistoista valmistuu vuosittain noin 200.
Tiedepuisto sijaitsee aivan Helsingin valtatien varressa, ja aluetta palvelee myös Kupittaan rautatieasema. Turun lentoasemalle on alle puolen tunnin ajomatka.
Turun kaupunki on valinnut Turun Tiedepuiston yhdeksi kaupungin kolmesta kärkihankkeesta. Tavoitteena on vahvistaa alueen vetovoimaisuutta ja kilpailukykyä kansainvälisesti entistä kiinnostavammaksi, rohkeammaksi ja älykkäitä ratkaisuja kokeilevaksi osaamiskeskittymäksi. Samalla alue laajenee Kupittaalta myös valtatien 1 toiselle puolelle, Itäharjun alueelle niin, että vuoteen 2050 mennessä alueella olisi uusia asuntoja yli 20 000 ja uusia työpaikkoja yli 10 000.
Business Turku Oy.
Turun Tiedepuistossa ElectroCityssä toimiva Business Turku Oy on voittoa tavoittelematon Turun seutukunnan yhteinen kehitysyhtiö, joka tarjoaa maksuttomia palveluita Turun seudun yrityksille kasvun, kehittämisen ja kansainvälistymisen tueksi. Sen tavoitteena on edistää alueen yritysten vastuullista kasvua, kansainvälistymistä ja kilpailukykyä sekä vahvistaa alueen veto- ja elinvoimaa. Business Turku toimii tiiviissä yhteistyössä alueen kuntien, korkeakoulujen, tutkimuslaitosten ja yritysten kanssa. 
Kehitysyhtiön palvelut kattavat Turun lisäksi sen kymmenen lähikuntaa (Kaarina, Lieto, Masku, Mynämäki, Naantali, Nousiainen, Paimio, Raisio, Rusko, Sauvo). Turun seudun kunnat ostavat Business Turulta määrittelemiään yrityspalveluita sekä kehityshankkeita omistamansa Turun Seudun Kehitys Oy:n välityksellä. 
Business Turussa työskentelee noin 40 henkilöä, joista suurin osa toimii terveyden ja hyvinvoinnin, vihreän siirtymän sekä digitalisaation asiantuntijoina auttaen alueen yrityksiä kestävässä kasvussa ja toimien erilaisissa kehitysprojekteissa.   
Business Turun johdolla toimii myös Raisiossa sijaitseva bio- ja kiertotalouden yrityksiin keskittynyt Smart Chemistry Park. Lisäksi Länsi-Suomen elokuvakomissio WFFC on osa yhtiötä. Kansainvälistymisessä yrityksiä tukevat muun muassa World Trade Center Turku sekä Enterprise Europe Network.   
Yhtiön alkuperäisenä perustamishetkenä voidaan pitää päivämäärää 7.9.1988. Tuolloin aloitti toimintansa Oy DataCity Center Ab ja tiedepuistoalueen rakentaminen pääsi vauhtiin. Uudenlainen, ICT- ja bioaloihin keskittynyt tiedepuisto osoittautui vuosituhannen vaihteessa tarpeelliseksi, ja Turku Science Park Oy perustettiin joulukuussa 2001. 
Business Turku -nimi lanseerattiin 1.11.2023, jolloin Business Turku korvasi sekä silloisen markkinointinimen Turku Business Regionin että yhtiön nimen Turku Science Park Oy:n. Nimenmuutos rekisteröitiin kaupparekisteriin 16.2.2024. 
Yhtiö on uudistanut toimintaansa ja brändiään vuosien varrella vastatakseen muuttuvan yrityskentän ja aluekehityksen tarpeisiin. 
Turun Teknologiakiinteistöt Oy.
Turun Teknologiakiinteistöt Oy on Turun Tiedepuiston alueella toimiva kiinteistösijoitusyhtiö. Turun Teknologiakiinteistöt Oy:n omistamien kiinteistöjen pinta-ala on noin 135 000 m² ja tilojen keskimääräinen käyttöaste 99 % (2019).
Turun Teknologiakiinteistöt Oy:n omistavat Hemsö TTP Oy, Turun kaupunki, Turun Seudun Osuuspankki, Åbo Akademin säätiö ja Eschnerska Frilasarettet -säätiö. Yritys on perustettu vuonna 2010, ja sen toimitusjohtaja on Mikko Lehtinen.
Rakennusten historiaa.
Turun Tiedepuiston tunnetuimpia ja aivan alueen sydämessä sijaitsevia kiinteistöjä ovat DataCity, PharmaCity, ElectroCity, EuroCity ja ICT-City. Joulukuussa 2017 näiden talojen keskellä sijainneeseen tyhjään tilaan avautui Vierailu- ja innovaatiokeskus Joki. Joukahaisenkadulle, aivan ICT-City-kiinteistön viereen avattiin syyskuussa 2020 Turun ammattikorkeakoulun uusi kampusrakennus EduCity. 
"ElectroCityksi" nimetty rakennus (1989) on entinen Silo Oy:n trikootehdas vuodelta 1942. Silon kolmikerroksisen kehräämörakennuksen jatkeeksi rakennettiin 1990-luvun alussa "BioCity". Sen yhteydessä toimii presidentti Mauno Koiviston mukaan nimetty kokous- ja kongressikeskus Mauno vuodesta 1993.
"PharmaCity" valmistui vuonna 2002 Lemminkäisenkadun ja Itäisen Pitkäkadun kulmaan. Paikalta purettiin HK Ruokatalon matala tuotantorakennus ja vanhoja varastotiloja, jotka alun perin kuuluivat HK:n edeltäjälle, vuonna 1913 perustetulle LSO-osuusteurastamolle.
"Intelligate"-toimistorakennuksista valmistui ensimmäisenä asemarakennus vuonna 1995 ja toimistorakennukset 2006 ja 2013. Parhaillaan rakennetaan Intelligate 3 -rakennusta aivan ratapihan viereen, ja siihen valmistuu Sokos-hotelli Kupittaa vuonna 2020.
Vuonna 2006 valmistuneessa, Ilmari Lahdelman suunnittelemassa ICT-Cityssä (ent. ICT-talo, Joukahaisenkatu 3) koulutetaan Turun yliopiston, Åbo Akademin ja Turun ammattikorkeakoulun informaatioteknologian opiskelijoita.